O‘zbekiston Respublikasi Hukumatining ayrim qarorlariga o‘zgartirish va qo‘shimchalar kiritish to‘g‘risida(O‘zbekiston Respublikasi Prezidentining “Respublika oziq-ovqat sanoatini jadal rivojlantirish hamda aholini sifatli oziq-ovqat mahsulotlari bil

O‘zbekiston Respublikasi Prezidentining “Respublika oziq-ovqat sanoatini jadal rivojlantirish hamda aholini sifatli oziq-ovqat mahsulotlari bilan to‘laqonli ta’minlashga doir chora-tadbirlar to‘g‘risida” 2020-yil 9-sentabrdagi PQ-4821-son qaroriga muvofiq Vazirlar Mahkamasi qaror qiladi: 
 1. O‘zbekiston Respublikasi Hukumatining ayrim qarorlariga 1-ilovaga muvofiq o‘zgartirish va qo‘shimchalar kiritilsin. 
 2. O‘zbekiston Respublikasi Hukumatining ayrim qarorlari 2-ilovaga muvofiq o‘z kuchini yo‘qotgan deb hisoblansin.
 3. O‘zbekiston Respublikasi Qishloq xo‘jaligi vazirligi boshqa manfaatdor vazirliklar va idoralar bilan birgalikda o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin.
 4. Mazkur qarorning bajarilishini nazorat qilish O‘zbekiston Respublikasi Bosh vazirining agrar va oziq-ovqat sohalarini rivojlantirish masalalari bo‘yicha o‘rinbosari Sh.M. G‘aniyev va qishloq xo‘jaligi vaziri J.A. Xodjayev zimmasiga yuklansin.
 1. Vazirlar Mahkamasining 2005-yil 9-avgustdagi 189-son qarori (O‘zbekiston Respublikasi QHT, 2005-y., 8-son, 40-modda) bilan tasdiqlangan O‘zbekiston Respublikasining xo‘jalik yurituvchi subyektlari tomonidan xorijiy mamlakatlardagi ular tashkil etgan savdo uylari, vakolatxonalar, korxonalar orqali, shuningdek O‘zbekiston Respublikasi Savdo-sanoat palatasining xorijiy mamlakatlardagi savdo investitsiya uylari orqali olib chiqilayotgan tovarlarni bojxonada rasmiylashtirish tartibi to‘g‘risidagi nizomning 6-bandi oltinchi xatboshidagi “O‘zbekoziqovqatxolding” XK, Uzumchilik va vinochilikni rivojlantirish agentligi” so‘zlari “Alkogol va tamaki bozorini tartibga solish hamda vinochilikni rivojlantirish agentligi” so‘zlari bilan almashtirilsin.
 2. Vazirlar Mahkamasining 2016-yil 15-iyundagi 206-son qarori (O‘zbekiston Respublikasi QT, 2016-y., 6-son, 55-modda) bilan tasdiqlangan Yangi meva-sabzavot mahsulotlari, kartoshka, poliz mahsulotlari va uzum xarid qilish yuzasidan davlat buyurtmasi to‘g‘risida nizomda:
 a) 2-bandning to‘rtinchi xatboshisidagi, 3-bandning “a” kichik bandidagi va 5-bandning ikkinchi xatboshisidagi “O‘zbekoziqovqatxolding” XK” so‘zlari “O‘zbekiston Respublikasi Qishloq xo‘jaligi vazirligi” so‘zlari bilan almashtirilsin;
 b) 13-band quyidagi tahrirda bayon etilsin:
 “13. O‘zbekiston Respublikasi Qishloq xo‘jaligi vazirligi va “O‘zagroeksport” AJ ixtisoslashtirilgan tashqi savdo kompaniyasi har yili Xalqaro meva-sabzavot yarmarkasi tamom bo‘lgan kundan boshlab bir hafta muddatda yangi meva-sabzavot mahsulotlari, kartoshka, poliz mahsulotlari va uzum xarid qilish hamda ulardan foydalanish yuzasidan davlat buyurtmasi balansini ishlab chiqishni ta’minlash uchun barcha zarur materiallarni Iqtisodiy taraqqiyot va kambag‘allikni qisqartirish vazirligiga taqdim etadilar, davlat buyurtmasi balansi keyinchalik belgilangan tartibda tasdiqlanadi”;
 v) 14-bandning birinchi xatboshisidagi va 15-bandning ikkinchi xatboshisidagi “O‘zbekoziqovqatxolding” XK” so‘zlari “O‘zbekiston Respublikasi Qishloq xo‘jaligi vazirligi” so‘zlari bilan almashtirilsin;
 g) ilovadagi I, II, III, VIII va XII-bosqichlarning “Subyektlar” ustunidagi “O‘zbekoziqovqatxolding” XK” so‘zlari “Qishloq xo‘jaligi vazirligi” so‘zlari bilan almashtirilsin.
 3. Vazirlar Mahkamasining “O‘zbekiston Respublikasi qishloq xo‘jaligi vazirligining faoliyatini tashkil etishni takomillashtirish to‘g‘risida” 2018-yil 28-iyundagi 487-son qarorida:
 a) 2-ilova:
 2-bandning to‘rtinchi xatboshisidagi “Monitoring xizmati” so‘zlari “Ma’muriy-xo‘jalik xizmati” davlat muassasasi” so‘zlari bilan almashtirilsin;
 5-bandda:
 “v” kichik banddagi “Monitoring xizmati” so‘zlari “Ma’muriy-xo‘jalik xizmati” davlat muassasasi” so‘zlari bilan almashtirilsin;
 quyidagi mazmundagi “v2” kichik band bilan to‘ldirilsin:
 “v2) oziq-ovqat mahsulotlarini ishlab chiqarish va qayta ishlash, shu jumladan: 
 oziq-ovqat mahsulotlarini ishlab chiqarish bo‘yicha yangi tashkil etilayotgan istiqbolli loyihalarning texnik-iqtisodiy asoslanishini tayyorlash bilan bog‘liq xarajatlarning 50 foizini, lekin har bir loyiha uchun 100 mln so‘mdan ko‘p bo‘lmagan miqdorda qoplash;
 oziq-ovqat mahsulotlarini ishlab chiqarish bo‘yicha yangi tashkil etilayotgan istiqbolli loyihalarning infratuzilmasini ta’minlash bilan bog‘liq xarajatlarning 50 foizini, lekin har bir loyiha uchun 100 mln so‘mdan ko‘p bo‘lmagan miqdorda qoplash;
 oziq-ovqat mahsulotlarini yetishtirish va ularni chuqur qayta ishlash sohasiga xorijiy ekspertlarni jalb qilish bilan bog‘liq xarajatlarning 50 foizini, lekin har bir loyiha uchun 50 mln so‘mdan ko‘p bo‘lmagan miqdorda qoplash”;
 b) 3-ilovada:
 5-bandning birinchi xatboshisi “markaziy apparati” so‘zlaridan keyin “va “Ma’muriy-xo‘jalik xizmati” davlat muassasasi” so‘zlari bilan to‘ldirilsin.
 9-bandning ikkinchi xatboshisidagi “Monitoring xizmati” so‘zlari “Ma’muriy-xo‘jalik xizmati” davlat muassasasi” so‘zlari bilan almashtirilsin.
 4. Vazirlar Mahkamasining “Tamaki mahsulotlari to‘g‘risidagi umumiy texnik reglamentni tasdiqlash haqida” 2019-yil 1-fevraldagi 74-son qaroriga 2-ilovaning rus tili matnidagi II, IV va VI pozitsiyalari “Subyekti” ustunidagi “XK “Uzbekozikovkatxolding” so‘zlari “Agentstvo po regulirovaniyu alkogolnogo, tabachnogo rinka i razvitiya vinodeliya Respubliki Uzbekistan” so‘zlari bilan almashtirilsin. 
 5. Vazirlar Mahkamasining 2019-yil 9-iyuldagi 571-son qarori bilan tasdiqlangan O‘zbekiston Respublikasi Qishloq xo‘jaligi vazirligi to‘g‘risidagi nizomda:
 a) 10-band quyidagi mazmundagi to‘rtinchi — sakkizinchi xatboshilar bilan to‘ldirilsin:
 “meva-sabzavot, go‘sht, sut va boshqa qishloq xo‘jaligi oziq-ovqat mahsulotlarini yetishtiruvchi (ishlab chiqaruvchi) korxonalar bilan ushbu mahsulotlarni qayta ishlovchi, tayyorlovchi va realizatsiya qiluvchi korxonalar o‘rtasida o‘zaro manfaatli munosabatlar uchun sharoitlar yaratish;
 mahalliy oziq-ovqat mahsulotlarining raqobatbardoshligini oshirish va ularni diversifikatsiya qilish, hududlarning mavjud tabiiy va iqtisodiy resurslaridan unumli foydalanish asosida oziq-ovqat sanoatini rivojlantirishning strategiya va modellarini ishlab chiqish;
 meva-sabzavot, go‘sht, sut va boshqa qishloq xo‘jaligi oziq-ovqat mahsulotlarini qayta ishlovchi tadbirkorlik subyektlarini qo‘llab-quvvatlashning moliyaviy va nomoliyaviy choralari — yangi vositalar va axborot tizimlarini yaratish, yuqori samara beruvchi yo‘nalishlarda loyihalarni amalga oshirish;
 oziq-ovqat sanoatining rivojlanishiga xususiy va to‘g‘ridan to‘g‘ri chet investitsiyalar oqimining ta’sirini tahlil qilish, prognozlash va bu borada tegishli takliflarni ishlab chiqish;
 zamonaviy savdo va logistika markazlarini tashkil etish, mahalliy oziq-ovqat mahsulotlarini jahon bozorlarida ilgari surish, ularning raqobatbardoshligini oshirish, eksport salohiyatini kengaytirish hamda import hajmini kamaytirish choralarini ko‘rish”;
 to‘rtinchi va o‘n uchinchi xatboshilar tegishlicha to‘qqizinchi va o‘n sakkizinchi xatboshilar deb hisoblansin;
 b) 11-band quyidagi mazmundagi “b1 — b5” kichik bandlar bilan to‘ldirilsin:
 “b1) meva-sabzavot, go‘sht, sut va boshqa qishloq xo‘jaligi oziq-ovqat mahsulotlarini yetishtiruvchi (ishlab chiqaruvchi) korxonalar bilan ushbu mahsulotlarni qayta ishlovchi, tayyorlovchi va realizatsiya qiluvchi korxonalar o‘rtasida o‘zaro manfaatli munosabatlar uchun sharoitlar yaratish sohasida:
 oziq-ovqat sanoatini rivojlantirish davlat siyosatining asosiy yo‘nalishlari bo‘yicha takliflarni tayyorlashda, oziq-ovqat sanoati tarmoqlarini ijtimoiy-iqtisodiy rivojlantirishning uzoq muddatga mo‘ljallangan prognoz loyihalarini ishlab chiqishda ishtirok etadi;
 meva-sabzavot, go‘sht, sut va boshqa oziq-ovqat mahsulotlarini xorijiy tajribalar asosida qayta ishlash va chuqur qayta ishlash hamda ularning hajmlarini oshirish, xomashyo bazasini kengaytirish, zamonaviy qayta ishlash quvvatlarini yaratish va qayta ishlash jarayoniga ilg‘or texnologiyalarni joriy qilish orqali oziq-ovqat mahsulotlarining qo‘shilgan qiymati zanjiri yaratish chora-tadbirlari ishlab chiqilishi va amalga oshirilishida ishtirok etadi;
 ilg‘or xorijiy tajribani o‘rgangan holda qishloq xo‘jaligida meva-sabzavot mahsulotlarini qayta ishlash va qo‘llab-quvvatlash mexanizmini ishlab chiqadi;
 b2) mahalliy oziq-ovqat mahsulotlarining raqobatbardoshligini oshirish va ularni diversifikatsiya qilish, hududlarning mavjud tabiiy va iqtisodiy resurslaridan unumli foydalanish asosida oziq-ovqat sanoatini rivojlantirishning strategiya va modellarini ishlab chiqish sohasida:
 mamlakat oziq-ovqat sanoatini rivojlantirish chora-tadbirlarini amalga oshirilishi, oziq-ovqat mahsulotlarining talab va taklif balanslarining prognozlarini ishlab chiqish, aholini ijtimoiy muhim turdagi oziq-ovqat mahsulotlari bilan ishonchli va uzluksiz ta’minlash chora-tadbirlarini amalga oshiradi;
 oziq-ovqat sanoati tarmoqlarini ijtimoiy-iqtisodiy rivojlantirishning uzoq muddatga mo‘ljallangan modellarini ishlab chiqadi;
 sohadagi yangiliklarni keng targ‘ib qilish maqsadida mahsulotlarni saqlash, qayta ishlash va agrologistikaga doir bo‘lgan seminarlarni tashkil etadi;
 tegishli vazirlik, idora va tashkilotlar bilan hamkorlikda oziq-ovqat xavfsizligini ta’minlash bo‘yicha takliflar tayyorlaydi hamda maqsadli tarmoq va hududiy dasturlarni ishlab chiqadi;
 b3) meva-sabzavot, go‘sht, sut va boshqa qishloq xo‘jaligi oziq-ovqat mahsulotlarini qayta ishlovchi tadbirkorlik subyektlarini qo‘llab-quvvatlashning moliyaviy va nomoliyaviy choralari — yangi vositalar va axborot tizimlarini yaratish, yuqori samara beruvchi yo‘nalishlarda loyihalarni amalga oshirish sohasida:
 oziq-ovqat sanoatida faoliyat olib borayotgan korxonalarni moliyaviy qo‘llab-quvvatlash bo‘yicha takliflar ishlab chiqadi;
 import o‘rnini bosuvchi va eksportga yo‘naltirilgan oziq-ovqat mahsulotlarini ishlab chiqarishni joriy etish bo‘yicha loyihalar dasturini shakllantiradi;
 oziq-ovqat mahsulotlarini ishlab chiqaruvchi tadbirkorlik subyektlarini qo‘llab-quvvatlashning moliyaviy va nomoliyaviy mexanizmlarini joriy qilish bo‘yicha takliflar ishlab chiqadi;
 b4) oziq-ovqat sanoatining rivojlanishiga xususiy va to‘g‘ridan to‘g‘ri chet investitsiyalar oqimining ta’sirini tahlil qilish, prognozlash va bu borada tegishli takliflarni ishlab chiqish sohasida:
 oziq-ovqat sanoatining rivojlanishiga xususiy va to‘g‘ridan to‘g‘ri chet el investitsiyalar oqimining ta’sirini tahlil qiladi va bu borada tegishli takliflarni ishlab chiqadi;
 oziq-ovqat va qishloq xo‘jaligi mahsulotlarini ishlab chiqarishni kengaytirish, oziq-ovqat sanoatini jadal rivojlantirish sohasida normativ-huquqiy bazani takomillashtiradi;
 oziq-ovqat mahsulotlarini ishlab chiqarish sohasini rivojlantirishga xususiy, xorijiy investitsiyalarni jalb qiladi hamda rivojlangan davlatlar tajribasini o‘rganadi; 
 b5) zamonaviy savdo va logistika markazlarini tashkil etish, mahalliy oziq-ovqat mahsulotlarini jahon bozorlarida ilgari surish, ularning raqobatbardoshligini oshirish, eksport salohiyatini kengaytirish hamda import hajmini kamaytirish choralarini ko‘rish sohasida:
 zamonaviy savdo va logistika markazlarini tashkil etish, mahalliy oziq-ovqat mahsulotlarini jahon bozorlarida ilgari surish, ularning raqobatbardoshligini oshirish, eksport salohiyatini kengaytirish choralarini ko‘rib boradi;
 qishloq xo‘jaligi mahsulotlari ishlab chiqaruvchilar, qayta ishlash korxonalari, tayyorlash va sotish tashkilotlari o‘rtasida bozor munosabatlari asosida, uning tayyorlanishi, saqlanishi, yanada chuqurroq qayta ishlanishi va sotilishini hisobga olgan holda ishlab chiqarilgan qishloq xo‘jaligi oziq-ovqat xomashyosi harakatining zamonaviy logistikasini keng joriy etadi;
 meva-sabzavot mahsulotlarini saqlash uchun korxonalarning moddiy-texnika bazasini mustahkamlash va rivojlantirish, maxsus saqlash omborlari va sovutish kameralarini qurish, rekonstruksiya qilish, ularni zamonaviy uskunalar bilan jihozlash ishlarini tashkil etishga investitsiyalarni jalb qilish bo‘yicha takliflarni ishlab chiqadi”; 
 6. Vazirlar Mahkamasining “2019 — 2022-yillarda Andijon viloyatining sanoat salohiyatini rivojlantirish bo‘yicha qo‘shimcha chora-tadbirlar to‘g‘risida” 2019-yil 24-iyuldagi 622-son qarorida:
 a) 1-ilovaning 230 va 251-pozitsiyalari “Mas’ullar” ustunidagi “O‘zbekoziqovqatxolding” XK” so‘zlari “Mahalliy hokimlik” so‘zlari bilan almashtirilsin;
 b) 6-ilovaning 23-bandi o‘z kuchini yo‘qotgan deb hisoblansin.
 7. Vazirlar Mahkamasining “O‘zbekiston respublikasi qishloq xo‘jaligi vazirligi huzuridagi urug‘chilikni rivojlantirish markazi faoliyatini yanada takomillashtirish chora-tadbirlari to‘g‘risida” 2019-yil 5-sentabrdagi 733-son qarorining 4-bandi beshinchi xatboshidagi “va “O‘zbekoziqovqatxolding” xolding kompaniyasi” so‘zlari chiqarib tashlansin.
 8. Vazirlar Mahkamasining “2019 — 2023-yillarda Buxoro viloyatini kompleks ijtimoiy-iqtisodiy rivojlantirish chora-tadbirlari to‘g‘risida” 2019-yil 21-sentabrdagi 794-son qarorining 15-bandi to‘qqizinchi xatboshisidagi ““O‘zbekoziqovqatxolding” xolding kompaniyasi” so‘zlari “O‘zbekiston Respublikasi Qishloq xo‘jaligi vazirligi” so‘zlari bilan almashtirilsin. 
 9. Vazirlar Mahkamasining “Idishda qadoqlangan ichimlik suvining xavfsizligi to‘g‘risidagi umumiy texnik reglamentni tasdiqlash haqida” 2019-yil 10-oktabrdagi 861-son qarorida:
 a) 4-banddagi “O‘zbekoziqovqatxolding” XK” so‘zlari chiqarib tashlansin; 
 b) 2-ilovaning rus tili matnidagi II, IV va IX-pozitsiyalari “Subyekti” ustunidagi “XK “Uzbekozikovkatxolding” so‘zlari chiqarib tashlansin. 
 10. Vazirlar Mahkamasining 2020-yil 4-martdagi 119-son qarori bilan tasdiqlangan Meva va sabzavotlardan olingan sharbat mahsulotlarining xavfsizligi to‘g‘risidagi umumiy texnik reglamentni joriy etish sxemasining II va IV — pozitsiyalari “Subyektlar” ustunidagi “O‘zbekoziqovqatxolding” XK” so‘zlari chiqarib tashlansin.
 11. Vazirlar Mahkamasining 2020-yil 10-martdagi 136-son qarorining 1.1-ilovasi bilan tasdiqlangan Iqtisodiyot tarmoqlarida har bir loyiha va mahalliylashtiriladigan mahsulot turi bo‘yicha ishlab chiqarish parametrlarining 15-pozitsiyasi o‘z kuchini yo‘qotgan deb hisoblansin.
 12. Vazirlar Mahkamasining 2020-yil 19-martdagi 172-son qarorining 3-ilovasi bilan tasdiqlangan “Agrobiznes va boshqaruv” yo‘nalishi bo‘yicha agrosanoat majmui uchun rahbar va mutaxassis kadrlarni qayta tayyorlash va ularning malakasini oshirish kurslariga nomzodlarni tavsiya etadigan vazirlik va idoralar ro‘yxatining 6-bandi o‘z kuchini yo‘qotgan deb hisoblansin.
 13. Vazirlar Mahkamasining 2020-yil 1-iyundagi 345-son qarorining 2-ilovasi bilan tasdiqlangan Alkogolsiz ichimliklar xavfsizligi bo‘yicha umumiy texnik reglamentni joriy qilish sxemasining II va IV-pozitsiyalari “Subyektlar” ustunidagi “O‘zbekoziqovqatxolding” XK” so‘zlari chiqarib tashlansin.
 14. Vazirlar Mahkamasining 2020-yil 26-avgustdagi 515-son qarorining 3-ilovasi bilan tasdiqlangan Vazirliklar va idoralar hamda boshqa tashkilotlarning Favqulodda vaziyatlarning oldini olish va bunday vaziyatlarda harakat qilish davlat tizimi funksional quyi tizimida aholini va hududlarni favqulodda vaziyatlardan muhofaza qilish bo‘yicha funksiyalarining “O‘zbekoziqovqatxolding” xolding kompaniyasi, “O‘zdonmahsulot” aksiyadorlik kompaniyasi” bo‘limi quyidagi tahrirda bayon etilsin: 
 “O‘zdonmahsulot” aksiyadorlik kompaniyasi
 Tarmoq korxonalarida ishlab chiqarish va texnologik jarayonning yuqori darajada xavfli o‘ziga xos xususiyatlari bilan izohlanadigan avariyalar va halokatlarning oldini olish va bartaraf etish tadbirlarini tashkil etish va amalga oshirish.
 Saqlash, texnologik qayta ishlash va sotish chog‘ida don va dondan qayta ishlangan mahsulotlar, oziq-ovqatlar va boshqa tovarlarni muhofaza qilish tadbirlarini amalga oshirish.
 FVDT boshqaruv organlari va aholini avariyalar va halokatlar, ularning oqibatlari, ko‘rilayotgan chora-tadbirlar hamda aholining favqulodda vaziyatlar chog‘ida harakat qilish tartibi to‘g‘risidagi axborotlar bilan ta’minlash.
 Idoraviy ixtisoslashtirilgan va qutqaruv tuzilmalarining tarmoq obyektlaridagi favqulodda vaziyatlar chog‘ida qutqaruv va boshqa kechiktirib bo‘lmaydigan ishlarni amalga oshirishda qatnashishini ta’minlash.
 FVDT funksional quyi tizimining Tarmoq obyektlarida ishlarni olib borishning ahvoli va xavfsizligini nazorat qilish idoraviy xizmatini tashkil etish va faoliyatiga rahbarlik qilish”. 
 15. Vazirlar Mahkamasining 2019-yil 18-dekabrdagi 1012-son qarori bilan tasdiqlangan Iqtisodiy jihatdan samarasiz, kam hosil beradigan bog‘ va tokzorlarni yaroqsiz deb topish tartibi to‘g‘risidagi nizomda:
 a) 11-bandning birinchi xatboshisidagi “olti oy” so‘zlari “bir yil” so‘zlari bilan almashtirilsin;
 b) ilovaning 6-bosqichi “Ko‘rib chiqish muddati” ustunidagi “6 oy” so‘zlari “1 yil” so‘zlari bilan almashtirilsin.
 1. Vazirlar Mahkamasining 2011-yil 23-martdagi 84-son qarori (O‘zbekiston Respublikasi QT 2011-y., 3-son, 19-modda) bilan tasdiqlangan Boshqaruv apparatlari tuzilmasida investitsiya loyihalarini kompleks boshqarish bo‘linmasi faoliyat ko‘rsatishi lozim bo‘lgan davlat va xo‘jalik boshqaruvi organlari hamda boshqa tashkilotlar, shuningdek yirik korxonalar ro‘yxatining 11-bandi.
 2. Vazirlar Mahkamasining 2016-yil 7-oktabrdagi 336-son qarori (O‘zbekiston Respublikasi QT, 2016-y., 10-son, 99-modda) bilan tasdiqlangan Rahbarlari xodimlarni Toshkent shahri va Toshkent viloyatida doimiy propiska qilish to‘g‘risida iltimosnoma kiritishi mumkin bo‘lgan davlat hokimiyati organlari, davlat va xo‘jalik boshqaruvi organlari, respublika ahamiyatiga molik boshqa davlat tashkilotlari ro‘yxatining 54-bandi.
 3. Vazirlar Mahkamasining 2017-yil 22-dekabrdagi 1013-son qarori (O‘zbekiston Respublikasi QT, 2017-y., 12-son, 299-modda) bilan tasdiqlangan Normativ-huquqiy hujjatlar matnlari hamda zarur bo‘lgan taqdirda ularga tegishli axborot-tahliliy materiallar elektron shaklda yuboriladigan davlat organlari va boshqa tashkilotlarning ro‘yxatining “8. Xo‘jalik boshqaruvi organlari” bo‘limining 14-bandi.
 4. Vazirlar Mahkamasining 2018-yil 14-maydagi 362-son qarori bilan tasdiqlangan O‘zbekiston Respublikasi Hisob palatasiga elektron so‘rovga muvofiq ma’lumotlar ayirboshlashning dasturiy ta’minoti orqali ular ma’lumotlar bazasini shakllantirishlaridan oldin ma’lumotlar taqdim etadigan, keyinchalik O‘zbekiston Respublikasi Hisob palatasiga ularning ma’lumotlar bazasidan real vaqt rejimida foydalanish ruxsat etiladigan davlat organlari va tashkilotlarining ro‘yxatining 28-bandi.